absolutt musikk
Store norske leksikon,Kunst og estetikk,Musikk,Musikkvitenskap
Absolutt musikk er et musikksyn som hevder at musikk først og fremst består av et spill mellom toner, former og rytmiske bevegelser. Mellom disse musikalske kreftene oppstår det forventninger som utløses i musikalske opplevelser.
Ifølge dette musikksynet skulle musikk ikke referere til noe utenfor seg selv, slik som politikk, ideer eller religion. Meningen med musikk skulle ikke avledes fra hva den kunne assosieres med, eller de følelser som oppstod i lytteren. Musikken skulle være autonom, den innebar en særlig form for erkjennelse. Dette musikksynet omtales også som musikalsk formalisme. Tilhengerne av absolutt musikk argumenterte mot et referensialistisk musikksyn. Referensialistene hevdet at musikken fikk sin mening og verdi gjennom at den refererte til noe utenfor seg selv, til de assosiasjoner, tanker og følelser som oppstod i lytteren. Dette ble langt på vei demonstrert gjennom programmusikk. Her forsøkte komponister å tegne et bilde av natur, følelsesmessige tilstander eller handlinger gjennom musikken.I et forsøk på å skape bro mellom ulike musikksyn er det pekt på at det gjennom de forventninger som musikken skaper, oppstår det følelser hos lytteren. Dette musikksynet kalles absolutt ekspresjonisme og ivaretar både musikkens rolle med hensyn til estetisk opplevelser, samtidig som det gis plass til at de følelser som oppstår også er viktig for musikkopplevelsen. I musikkpsykologien I senere tid har man ut fra kognitiv musikkpsykologi foreslått at det er noen iboende kvaliteter i musikk som kan tilby en bestemt mening. Det er imidlertid opp til lytteren, ut fra sin spesielle musikalske biografi, eller ut fra den sammenhengen (kontekst) musikken oppleves i, at en bestemt mening oppstår (approprieres). En antropologisk musikkforståelse vil også legge vekt på at det alltid vil oppstå tanker, reaksjoner, handlinger, assosiasjoner etter en musikalsk hendelse. Dette omtales som ’paramusikalsk mening’. Les mer i Store norske leksikon musikk i romantikken romantikken – filosofi abstrakt kunst Eduard Hanslick l'art pour l'art symfoni sublim estetikk